
Волейбол
Урыс Хьэзиз и фэеплъ зэхыхьэ
Нартан къуажэм дэт школ-интернат №5-м мы махуэхэм щекIуэкIащ жылэм пщIэшхуэ щызиIэу щыта Урыс Хьэзиз и фэеплъ спорт зэхьэзэхуэ.
Фэеплъ махуэм къуажэм и цIыху пажэр ягу къагъэкIыжыну къыщызэхуэсащ Нартан къуажэ администрацэм и унафэщIхэр, школ-интернатым и попечительскэ советым и къызэгъэпэщакIуэ, Урыс Хьэзиз а еджапIэм щылэжьа илъэсхэм интернатыр къэзыуха Индрей Магъэзэлий, лъэпкъым и нэхъыжьхэр, Хьэзиз дэлэжьахэр, иригъэджахэр, нэгъуэщIхэри.
Урыс Хьэзиз 1933 гъэм мазаем и 18-м Къылышбийхьэблэ къыщалъхуащ. Къуажэ школыр къиуха нэужь, 1952 гъэм ар щIэтIысхьащ Къэбэрдей къэрал педагогикэ институтым икIи адыгэбзэмрэ литературэмкIэ егъэджакIуэ хъуащ. Абы къыдэкIуэу Урыс Хьэ- зиз щеджащ жылагъуэ IэщIагъэхэмкIэ факультетым икIи физическэ щэнхабзэмкIэ курыт школхэм щригъэджэну хуиту диплом зыIэригъэхьащ.
Урыс Хьэзиз лэжьыгъэ IэнатIэм щыпэрыуващ Арщыдан къуажэм дэт курыт еджапIэм. Илъэс зыбжанэкIэ физическэ щэнхабзэмкIэ егъэджакIуэу лэжьа нэужь, ар ягъэуващ Налшык дэт республикэ сабий стадионым и директору. 1981 — 1982 гъэхэм «Нартан» колхозым и парт комитетым и секретару лэжьащ. Иужьрей илъэсхэм ар егъэджакIуэу щыIащ я къуажэ курыт школ №№1-мрэ 2-мрэ.
ВолейболымкIэ зэпеуэм хэтащ Нартан къуажэм дэт еджапIэхэм я лэжьакIуэхэм я гуп къыхэхахэр, гъунэгъу жылагъуэхэм къызэрагъэпэ- ща командэхэр. Зэхьэзэхуэ гуащIэм пашэныгъэр щиубыдащ икIи зэIэпах кубокыр къылъысащ Къэхъун къуажэм и командэм. Абы къыкIэлъокIуэ Нартан дэт курыт еджапIэхэм я гупыр. Школ-интернат №5-м и «Выпускник» командэр ещанэщ.
ЖЫЛАСЭ Замир.
Дзюдо
Европэм и зэхьэзэхуэ зэIухам Бабыгуей Олег щытокIуэ
Польшэм и къалащхьэ Варшавэ гъатхэпэм и 2-м щекIуэкIащ дзюдомкIэ Европэм и зэхьэзэхуэ зэIуха. Абы текIуэныгъэр къыщихьащ Бабыгуей Олег.
Къэрал 35-м икIа спортсмен 300-м нэблагъэ зыхэта Европэм и зэхьэзэхуэ зэIухам фIы дыдэу зыкъыщигъэлъэгъуащ Къулъкъужын Ипщэм щыщ, дзюдомрэ самбэмкIэ дунейпсо класс зиIэ спортым и мастер Бабыгуей Олег. Килограмм 73-м нэс зи хьэлъагъхэм я деж хухаха зэманыр имыухыу абы зэкIэлъхьэужьу щыхигъэщIащ и хьэрхуэрэгъу псори. Финалым ар щытекIуащ хэгъэрейхэм ящыщ Мровчински Виктор. Абыи Бабыгуейм тригъэкIуэдар 1 дакъикъэрэ секунд 34-рэщ.
Варшавэ щекIуэкIа Европэм и зэхьэзэхуэ зэIухам ди лъахэгъум и закъуэщ Урысей Федерацэм и командэ къыхэхам медаль гуэр къыщыхуэзыхьыфар. Ар ерыщу хущIокъу етIанэгъэ Японием щекIуэкIыну Гъэмахуэ Олимп Джэгухэм ягъэкIуэнухэм яхэхуэну.
И ныбжьыр илъэс 28-рэ хъуами, Бабыгуей Олег дзюдомкIэ зэхьэзэхуэ инхэм зэрыхэтрэ куэд щIакъым. Иджыри къэс ехъулIэныгъэшхуэхэр абы къыщихьари цIэрыIуэ щыхъуари самбэращ. Тренерхэу Ким Русланрэ Хьэпай Арамбийрэ я унафэм щIэту ар Урысей Федерацэмрэ дуней псомрэ я чемпион 2016 гъэм хъуащ, Дунейпсо кубокыр зыIэригъэхьащ. Абыхэм я фIыгъэкIэ а илъэсым ЩIы хъурейм щынэхъ лъэщ дыдэ самбисту и хьэлъагъхэм я деж къыщалъытащ.
ЩIэзыдза олимп лъэхъэнэр зэфIэкIыхукIэ Бабыгуей Олег зыхэтынур дзюдомкIэ зэхьэзэхуэхэращ.
Жыласэ Заурбэч.
